खुश और बेफिक्री से जीना है तो बच्चों और उनके बचपन से प्रेरणा लें
हम बच्चों को कोरी स्लेट मानकर उन्हें सबकुछ सिखाने की ज़िम्मेदारी ओढ़ लेते हैं। लेकिन ज़रा ग़ौर कीजिएगा, डग-मग चलता, चंद शब्द ही बोल पाने वाला बच्चा कितना जिज्ञासु, चंचल और ख़ुशदिल होता है। हम भी कभी उस दौर में थे, ऐसे ही थे तो
हम बच्चों को कोरी स्लेट मानकर उन्हें सबकुछ सिखाने की ज़िम्मेदारी ओढ़ लेते हैं। लेकिन ज़रा ग़ौर कीजिएगा, डग-मग चलता, चंद शब्द ही बोल पाने वाला बच्चा कितना जिज्ञासु, चंचल और ख़ुशदिल होता है। हम भी कभी उस दौर में थे, ऐसे ही थे तो क्यों न उन्हीं बालसुलभ गुणों से प्रेरणा लेकर फिर से वैसे ही बन जाएं।
जिज्ञासा का गुण
बच्चे हर बात में ढेर सारे सवाल करते हैं। वे हर उस बात को तब-तक पूछते रहते हैं जब-तक उन्हें संतुष्ट करने वाला जवाब नहीं मिल जाता। उन्हें कोई मतलब नहीं होता कि कोई बार-बार पूछने पर उनके बारे में क्या सोचता है वे केवल पूछे जाते हैं जो उनके ज्ञान प्रसार में सहायक होता है। जिज्ञासा ज्ञानार्जन की बुनियादी शर्त है। इसी तरह यदि हम स्वयं में जिज्ञासा की भावना का विकास करेंगे तो इससे हम अपने ज्ञान को बढ़ाकर, नित नए अनुभवों को समझने व जानने के लिए ख़ुद को तैयार भी कर पाएंगे।
मस्ती का गुण
बच्चे हर छोटे-से-छोटे काम में ख़ुशी को ढूंढ लेते हैं। चाहे वह मम्मी से पहले खाना ख़त्म करना हो या पानी लाकर दे देना। वे हर गतिविधि को एक खेल के नज़रिए से देखते हैं और उसे पूरा करके एक काम को पूरा करने जैसी अनुभूति करते हैं। ऐसे ही हम भी अपने जीवन में अतिरिक्त गंभीरता को त्यागकर थोड़ा खिलंदड़पन ले आएं, तो न सिर्फ़ किसी काम को बेहतर तरीक़े से कर पाएंगे बल्कि हर काम में आनंद की अनुभूति भी कर पाएंगे।
जुड़े रहने का गुण
चलना सीखना हो, साइकल चलाना या ब्लॉक बनाना, बच्चे बहुत ही एकाग्र होकर हर काम को मन लगाकर करते हैं। वे हर काम को एक चुनौती की तरह लेते हैं और तब तक जुटे रहते हैं, जब-तक उसे पूरा नहीं कर लेते। ठीक इसी प्रकार उनका ये गुण यदि बड़े स्वयं के अंदर फिर विकसित कर पाएं तो ये हमें लचीला बनाकर चुनौतियों का सामना करने और आसानी से हार न मानने के लिए प्रेरित कर सकता है।
निडरता का गुण
बच्चे किसी भी नई चीज़ को आज़माने और जोखिम लेने से नहीं हिचकिचाते। उनके अंदर विफलता और हार का डर नहीं रहता। वे हर एक काम के सफल होने की कामना करने के बजाय हर क्षण में आनंद की अनुभूति करते हैं। यही निडरता हमें कंफर्ट ज़ोन से निकलकर नई-नई चीज़ें आजमाने के लिए तैयार कर सकती है। इसके साथ ही किसी काम के पूरा न होने पर उसकी असफलता के लिए चिंतित होने के बजाय उससे मिले अनुभवों से सीखने में मदद कर सकती है।
खरे दिल का गुण
कहते हैं न कि बच्चे मन के सच्चे। वे किसी बात में छल-कपट जैसी चीज़ों को शामिल नहीं करते। वे अपनी भावनाओं को खुलकर और बिना किसी हिचकिचाहट के सामने रखते हैं। यदि उन्हें कोई बात अच्छी नहीं लगी तो सीधे बोल देते हैं। इसके साथ ही वे किसी की बुराई करने में भी विश्वास नहीं रखते। यही गुण यदि हम अपना लें तो ख़ुद के साथ ईमानदार रह पाएंगे और अपनी भावनाओं को स्पष्टता से व्यक्त करना भी सीख पाएंगे।
प्यार का गुण
बच्चों को जिससे प्यार होता है, वे उससे हिल-मिल जाते हैं। बच्चों में शुद्ध, बिना शर्त प्यार और मासूमियत होती है जो दिल को छू जाती है। इसी के चलते उनकी लड़ाइयां भी पलभर में ख़त्म हो जाती हैं। उनके इस गुण को अपनाकर हम अपनी बातचीत और व्यवहार में प्रेम, करुणा और सहानुभूति के महत्व को समझ सकते हैं। इसके साथ ही उनकी मासूमियत हमें रिश्तों को खुले ढंग से देखना और प्यार से उन्हें संजोकर रखना भी सिखाती है।
अवलोकन से सीखने का गुण
बच्चे हर चीज़ की जानकारी या समझ अपने आस-पास मौजूद लोगों से ही लेते हैं। वे घर से सीखते हैं कि कैसे व्यवहार किया जाता है। वे जो कुछ भी देखते-सुनते हैं उसी की नक़ल करते हैं और फिर उनका वैसा ही व्यवहार बनता जाता है। उनके अवलोकन करके सीखने का गुण हमें सचेत कर सकता है। यह हमारे व्यवहार और कार्यों को ऐसा विकसित करने में मदद करेगा, जिसके ज़रिए हम अपने व्यक्तित्व को दूसरों के लिए एक सकारात्मक उदाहरण के रूप में पेश कर सकते हैं।